
Sotsiaalministri määruse „Sotsiaalministri 7. detsembri 2012. a määruse nr 51 „Tervishoiualase statistika ja majandustegevuse aruannete andmekoosseis ja esitamise tingimused“ muutmine“ eelnõu seletuskiri



1. Sissejuhatus

1.1. Sisukokkuvõte


Eelnõuga ajakohastatakse tervishoiuteenuse osutajate poolt Tervise Arengu Instituudile (edaspidi TAI) esitatavate tervishoiualase statistika ja majandustegevuse aruannete andmekoosseise järgmiste eesmärkide saavutamiseks:
1) lõpetada dubleerivate andmete kogumine;
2) ajakohastada mõisteid, viies need vastavusse tervishoiuteenuste korraldamise seaduse ja teiste õigusaktidega;
3) uuendada andmekoosseise vastavalt kehtivale õiguskorrale ja klassifikaatoritele;
4) täpsustada andmekoosseise vastavalt riigisisestele statistikatööde vajadustele.

Tegemist on esimese etapiga tervishoiuteenuse osutajate halduskoormuse vähendamisel. Infosüsteemide edasiarendamise käigus on võimalik kogutavate andmete hulka veelgi vähendada.


1.2. Eelnõu ettevalmistaja


Määruse eelnõu ja seletuskirja on ette valmistanud Sotsiaalministeeriumi analüüsiosakonna andmepoliitika juht Liisi Lillipuu (Liisi.Lillipuu@sm.ee). Määruse eelnõu ja seletuskirja ettevalmistamisel osalesid TAI-st tervisestatistika osakonna juhataja Jane Idavain (Jane.Idavain@tai.ee, 5381 9515), Merike Rätsep (Merike.Ratsep@tai.ee, 5788 0564), Katrin Tomson (Katrin.Tomson@tai.ee, 5388 3194), Tõnn Laos (Tonn.Laos@tai.ee, 5866 4143) ja Gettrin Kivisild (Gettrin.Kivisild@tai.ee, 5886 3892) ning jurist Fredy Bogomolov (Fredy.Bogomolov@tai.ee, 5689 4588).

Eelnõu juriidilise ekspertiisi on teinud Sotsiaalministeeriumi õigusosakonna õigusloome- ja isikuandmete kaitse nõunik Lily Mals (Lily.Mals@sm.ee).

Eelnõu on keeletoimetanud Rahandusministeeriumi ühisosakonna dokumendihaldustalituse keeletoimetaja Virge Tammaru (virge.tammaru@fin.ee).


1.3. Märkused


Eelnõukohase määrusega muudetakse sotsiaalministri 7. detsembri 2012. a määruse nr 51 „Tervishoiualase statistika ja majandustegevuse aruannete andmekoosseis ja esitamise tingimused“ Riigi Teatajas avaldatud redaktsiooni RT I, 27.12.2024, 34.

Eelnõu koostamise vajadus tuleneb Vabariigi Valitsuse tegevusprogrammi 2025–2027[footnoteRef:2] tegevusest nr 486 „A-veebi aruandluskoormuse vähendamine“. [2:  Vabariigi Valitsuse tegevusprogramm 2025–2027, VVTP 2025-2027.xlsx.] 


Eelnõu ei ole seotud isikuandmete töötlemisega isikuandmete kaitse üldmääruse tähenduses. TAI kogub määrusega kehtestatud aruannete põhjal isikustamata andmeid, mistõttu ei ole tegemist isikuandmete töötlemisega.

2. Eelnõu sisu ja võrdlev analüüs


Eelnõu koosneb kahest paragrahvist.

Eelnõu § 1 punktiga 1 asendatakse kehtiva määruse lisa 1 uue lisaga (vt eelnõu lisa 1). Lisas „Tervishoiuasutus“ tehakse järgmised muudatused:
· Tabelis 5.6 tuuakse kompuutertomograafiliste uuringute seast eraldi reale välja uus näitaja „Koonuskimp-kompuutertomograafilised uuringud“. Seoses sellega muutub ka tabeli ridade numeratsioon alates kolmandast reast. Praegu kogutakse koonuskimp-kompuutertomograafilisi uuringuid koos teiste kompuutertomograafiliste uuringutega nimetuse „Kompuutertomograafilised uuringud“ all. Koonuskimp-kompuutertomograafiliste uuringute puhul on aga tegemist sisuliselt erineva uuringuga. Sellisel kujul andmekogumisega jätkamine ei ole enam ajakohane ja moonutab statistikat. Muudatuse eesmärk on luua selgus andmete esitamisel.
· Tabelis 6 asendatakse esimese veeru nimetus „Haigekassa kood“ nimetusega „Tervisekassa kood“, mis on tehniline muudatus. Eesmärk on viia see kooskõlla 2023. aastal toimunud nime muutmisega.

Eelnõu § 1 punktiga 2 asendatakse kehtiva määruse lisa 2 uue lisaga (vt eelnõu lisa 2). Lisas „Haigla“ tehakse järgmised muudatused:
· Andmekoosseisust eemaldatakse tabelid „2. Haiglast lahkunute jaotus soo ja vanuserühmade järgi, 0–14-aastased“, „3.1. Haiglast lahkunute jaotus soo ja vanuserühmade järgi, 15-aastased ja vanemad (v.a hooldusravi voodiprofiil)“ ja „4.1. Haiglaravi põhjus ja kestus (v.a hooldusravi voodiprofiil)“. Muudatuse eesmärk on lõpetada dubleeriv andmekogumine. Kogu tabelis esitatud info on kättesaadav tervise infosüsteemis, mistõttu puudub vajadus samu andmeid A-veebi kaudu agregeeritud aruandlusega koguda.
· Seoses tabelite andmekoosseisust eemaldamisega muutub ka tabelite numeratsioon alates tabelist 2.

Eelnõu §-s 2 sätestatakse määruse jõustumine 1. jaanuaril 2027. a. Aruanne esitatakse eelmise aasta kohta (s.o 2027. aastal 2026. aasta kohta) ning selle esitamiseks kasutatakse aruande esitamise ajal kehtivaid aruandevorme.

3. Eelnõu vastavus Euroopa Liidu õigusele


Eelnõul ei ole puutumust Euroopa Liidu õigusaktidega.

4. Määruse mõjud


Eelnõukohase määruse jõustumine toob kaasa tervishoiuteenuse osutajate halduskoormuse vähenemise ning on kooskõlas nullbürokraatia projektiga vähendamaks andmete topelt küsimist ja esitamist. Muudatused mõjutavad tervishoiustatistika aruannete „Tervishoiuasutus“ ja „Haigla“ esitajaid, kelleks on peamiselt haiglad, perearstikeskused ja ambulatoorse eriarstiabi osutajad. Tehtavate muudatustega vähendatakse aruandluskoormust ca 1800 andmevälja ulatuses. Muudatustega ei kaasne tervishoiuteenuse osutajatele ja TAI-le IT-arenduste tegemise vajadust ega lisandu andmete esitajatele kohustust koguda täiendavaid andmeid.

5. Määruse rakendamisega seotud tegevused, vajalikud kulud ja määruse rakendamise eeldatavad tulud


Muudatused aruandevormides tehakse andmeedastuskeskkonna A-veebi hoolduskuludest, mis on planeeritud TAI 2026. ja 2027. aasta eelarvesse ja mille suurus on ligikaudu 4900 eurot aastas. Tehtavad muudatused on ühekordsed, ei laiene järgmistesse aastatesse ega too kaasa täiendavaid riigieelarve kulusid.

6. Määruse jõustumine


Määrus jõustub 1. jaanuaril 2027. a.

7. Eelnõu kooskõlastamine, huvirühmade kaasamine ja avalik konsultatsioon


Eelnõu esitatakse arvamuse avaldamiseks Eesti Arstide Liidule, Eesti Haiglate Liidule, Eesti Eratervishoiuasutuste Liidule, Eesti Esmatasandi Tervisekeskuste Liidule, Eesti Perearstide Seltsile, Eesti Taastusarstide Seltsile, Eesti Õdede Liidule, Terviseametile, TAI-le ja Tervisekassale.
